text: Ung kvinde føler sig forulempet af udenlandske mænd
  12 januar 2016 kl. 18.15
  Stephanie Kleis Nielsen er en af de kvinder, der har oplevet at blive berørt og antastet af udenlandske mænd i Sønderborgs natteliv.
  Stephanie Kleis Nielsen fra Vester Sottrup kommer jævnligt i Sønderborgs natteliv og hun fortæller til TV SYD, at hun flere gange har oplevet, at de udenlandske mænd er gået over hendes grænser.
  -Jeg føler mig generet, fordi de vil have fat i os hele tiden og de forstår ikke et nej. De stirrer og er meget nærgående. Jeg har oplevet, at stå udenfor et diskotek hvor jeg blev revet i håret og det er da ubehageligt, at folk skal pille ved mig, siger Stephanie Kleis Nielsen til TV SYD.
  TV SYD har i dag talt med flere gæster i nattelivet i Sønderborg, der har oplevet, at blive antastet på barer og på gaden.
  Ifølge Stephanie Kleis Nielsen så betyder episoderne, at det er blevet utrygt at færdes i nattelivet.
  -Det er træls og irriterende. Hvis de skal være i nattelivet, så skal de lære hvordan de skal opføre sig i Danmark, siger Stephanie Kleis Nielsen.
  
  